આજ પૈસા પાછળ દોટ મૂકવાનું, ગમે તે પ્રકારે ધન મેળવવાનું વલણ ખૂબ જ ઝડપથી વધતું જાય છે. સત્તા અને સંપત્તિ પાછળ ભાન ભૂલી માણસ દોડે છે, ત્યારે એનું પરિણામ વિપરીત જ આવવાનું. જીવનનો સાચો આનંદ, સુખ, સંતાનોનો સ્નેહ અને મધુર દામ્પત્ય એમાં ખોવાઈ જતાં હોય છે. ગુમાવ્યા પછી એનો જ્યારે અહેસાસ થાય છે, ત્યારે સમય વહી ગયો હોય છે ! આપણે જ્યારે સમતુલન ગુમાવી દઈએ છીએ અને વિવેક ચૂકી એક જ દિશામાં આંખ મીંચીને દોડીએ છીએ, ત્યારે જીવન એનો સાચો લય – એનો મર્મ અને સત્વ ગુમાવી બેસે છે. આપણે આપણી ઈચ્છાઓની – મહત્વાકાંક્ષાની – સુખની અને સફળતાની સીમા દૂર ને દૂર લઈ જતા હોઈએ છીએ. મને લાગે છે આપણે કોઈને ‘હા’ કહેવી કે ‘ના’ કહેવી એનો નિર્ણય કરવા માટે તમારે સમય જોઈતો હોય તો સમય લો. વધુ વિગત મેળવો અને પછી નક્કી કરો. ‘ના’ કહેવી પડે તો તમને ના પાડતાં શું થાય છે તે જણાવો. ડરથી-ગભરાટથી કે કોઈનો પ્રેમ ગુમાવી બેસવાની દહેશતથી ‘હા’ કે ‘ના’નો નિર્ણય લેવાનો નહિ. તમારી સાથે એ સંબંધ તોડી નાંખે કે એ સંબંધ મોળો કરી નાંખે તો એનું દુઃખ ન કરો. કવિશ્રી સુરેશ દલાલે બહુ સરસ કહ્યું છે, ‘સતત સાચવવો જ પડે એવા સંબંધનું મૂલ્ય શું ?’